મેડિકલ-ડેન્ટલમાં પ્રવેશ માટે ચાલુવર્ષે ડોમિસાઇલ સર્ટિફિકેટ ફરજિયાત કરવામાં આવ્યુ છે. આ મુદ્દે હાલ ભારે વિવાદ ચાલી રહ્યો છે. તાજેતરમાં સુરતમાં નકલી ડોમિસાઇલ સર્ટિફિકેટ બનાવાતા હોવાની વિગતો પણ બહાર આવી છે. જેના કારણે નકલી સર્ટિફિકેટ પ્રવેશ સમિતિ સમક્ષ રજૂ કરીને કેટલાક વિદ્યાર્થીઓ પ્રવેશ લીધો હોવાની પણ શંકા છે. આ સ્થિતિમાં પ્રવેશ સમિતિ દ્વારા એવી સૂચના આપવામાં આવી છે કે, જો કોઇ વિદ્યાર્થીઓએ નકલી ડોમિસાઇલ સર્ટિફિકેટ રજૂ કરીને પ્રવેશ લીધો હોય તો છેલ્લી તક આપવામાં આવે છે. વિદ્યાર્થીએ પોતાનુ નકલી સર્ટિફિકેટ જમા કરાવીને પ્રવેશ રદ કરાવી લેવો. સમિતિ દ્વારા આ અંગે ચકાસણી કરવામાં આવ્યા બાદ જો ડોમિસાઇલ સર્ટિફિકેટ ખોટા નીકળશે તો કાયદાકીય કાર્યવાહી કરવામાં આવશે. મહત્વની વાત એ કે પ્રવેશ આપતી વખતે ડોમિસાઇલ સર્ટિફિકેટની ચકાસણી કરવામાં આવી હોવાછતાં કેટલાક વિદ્યાર્થીઓએ નકલી સર્ટિફિકેટ કેવી રીતે જમા કરાવ્યા તે સંશોધનનો વિષય છે.